Hotărârea Curții (Camera a doua) din 22 februarie 2024 (cerere de decizie preliminară formulată de Højesteret – Danemarca) – Anklagemyndigheden/PO, Moesgaard Meat 2012 A/S
(Cauza C-311/221, Moesgaard Meat 2012)
[Trimitere preliminară – Mediu – Directiva 2010/75/UE – Prevenirea și controlul integrat al poluării – Articolul 10 – Anexa I punctul 6.4 litera (a) – Exploatarea abatoarelor cu o capacitate de prelucrare a carcaselor de peste 50 de tone pe zi – Noțiunile de „carcasă” și de „capacitate de prelucrare pe zi” – Abator care nu deține o autorizație – Luarea în considerare a producției efective]
Limba de procedură: daneza
Instanța de trimitere
Højesteret
Părțile din procedura principală
Reclamant: Anklagemyndigheden
Inculpați: PO, Moesgaard Meat 2012 A/S
Dispozitivul
Punctul 6.4 litera (a) din anexa I la Directiva 2010/75/UE a Parlamentului European și a Consiliului din 24 noiembrie 2010 privind emisiile industriale (prevenirea și controlul integrat al poluării)
trebuie interpretat în sensul că,
în vederea calculării capacității de prelucrare a carcaselor de porc a unui abator, trebuie să se ia în considerare greutatea porcilor sacrificați, exsanguinați și eviscerați, precum și fără limbă, păr, copite, organe genitale, osânză, rinichi și diafragmă.
Punctul 6.4 litera (a) din anexa I la Directiva 2010/75
trebuie interpretat în sensul că,
în cazul în care capacitatea de producție zilnică de carcase a unui abator aflat în funcțiune care nu beneficiază de autorizația prevăzută la articolul 4 alineatul (1) din această directivă este calculată pornind de la volumele de producție efectivă lunară a acestui abator, acest calcul trebuie să includă, pe lângă zilele în care sunt sacrificate animalele, și zilele în care sunt efectuate alte etape ale producției de carcase. În schimb, nu este necesar să se țină seama în acest context de eventualele constrângeri fizice, tehnice sau juridice susceptibile să restrângă capacitatea de producție a abatorului.
____________
1     JO C 276, 18.7.2022.